VALSTYBINĖS LIGONIŲ KASOS

PRIE SVEIKATOS APSAUGOS MINISTERIJOS

DIREKTORIUS

ĮSAKYMAS

DĖL VALSTYBINĖS LIGONIŲ KASOS PRIE SVEIKATOS APSAUGOS MINISTERIJOS DIREKTORIAUS 2016 M. SAUSIO 19 D. ĮSAKYMO NR. 1K-16 „DĖL ORTOPEDIJOS TECHNINIŲ PRIEMONIŲ IR MEDICINOS PRIEMONIŲ, KURIOMS TAIKOMOS ATSKIROS TEISĖS AKTŲ NUSTATYTOS SKYRIMO SĄLYGOS, KOMPENSAVIMO TVARKOS APRAŠO PATVIRTINIMO“ PAKEITIMO

2023 m. birželio 21 d. Nr. 1K-161

Vilnius

1. P a k e i č i u Valstybinės ligonių kasos prie Sveikatos apsaugos ministerijos direktoriaus 2016 m. sausio 19 d. įsakymą Nr. 1K-16 „Dėl Ortopedijos techninių priemonių ir medicinos priemonių, kurioms taikomos atskiros teisės aktų nustatytos skyrimo sąlygos, kompensavimo tvarkos aprašo patvirtinimo“ ir jį išdėstau nauja redakcija:

„VALSTYBINĖS LIGONIŲ KASOS

PRIE SVEIKATOS APSAUGOS MINISTERIJOS

DIREKTORIUS

ĮSAKYMAS

DĖL ORTOPEDIJOS TECHNINIŲ PRIEMONIŲ UŽSAKYMŲ TVIRTINIMO NEAUTOMATINIU BŪDU TVARKOS APRAŠO PATVIRTINIMO

Vadovaudamasis Ortopedijos techninių priemonių kompensavimo Privalomojo sveikatos draudimo fondo biudžeto lėšomis tvarkos aprašo, patvirtinto Lietuvos Respublikos sveikatos apsaugos ministro 2006 m. kovo 31 d. įsakymu Nr. V-234 „Dėl Ortopedijos techninių priemonių ir medicinos priemonių kompensavimo Privalomojo sveikatos draudimo fondo biudžeto lėšomis tvarkos aprašo patvirtinimo“, 70 punktu ir Privalomojo sveikatos draudimo fondo biudžeto lėšomis kompensuojamų ortopedijos techninių priemonių ir jų bazinių kainų sąrašu, patvirtintu Lietuvos Respublikos sveikatos apsaugos ministro 2012 m. liepos 5 d. įsakymu Nr. V-698 „Dėl Privalomojo sveikatos draudimo fondo biudžeto lėšomis kompensuojamų ortopedijos techninių priemonių ir medicinos priemonių bei jų bazinių kainų sąrašų patvirtinimo“:

1.	T v i r t i n u Ortopedijos techninių priemonių užsakymų tvirtinimo neautomatiniu būdu tvarkos aprašą (pridedama).

2.	P a v e d u šio įsakymo vykdymą kontroliuoti direktoriaus pavaduotojui pagal kuruojamą sritį.“

2. S k e l b i u šį įsakymą Teisės aktų registre.

Direktorius	Gintaras Kacevičius

PATVIRTINTA

Valstybinės ligonių kasos prie Sveikatos

apsaugos ministerijos direktoriaus 2016 m.

sausio 19 d. įsakymu Nr. 1K-16

(2023 m. birželio 21 d. įsakymo Nr. 1K-161

redakcija)

ORTOPEDIJOS TECHNINIŲ PRIEMONIŲ UŽSAKYMŲ TVIRTINIMO NEAUTOMATINIU BŪDU TVARKOS APRAŠAS

I SKYRIUS

BENDROSIOS NUOSTATOS

1. Ortopedijos techninių priemonių užsakymų tvirtinimo neautomatiniu būdu tvarkos aprašas (toliau – Aprašas) parengtas vadovaujantis Ortopedijos techninių priemonių ir medicinos priemonių kompensavimo Privalomojo sveikatos draudimo fondo biudžeto lėšomis tvarkos aprašu, patvirtintu Lietuvos Respublikos sveikatos apsaugos ministro 2006 m. kovo 31 d. įsakymu Nr. V-234 „Dėl Ortopedijos techninių priemonių ir medicinos priemonių kompensavimo Privalomojo sveikatos draudimo fondo biudžeto lėšomis tvarkos aprašo patvirtinimo“ (toliau – Kompensavimo aprašas), ir Privalomojo sveikatos draudimo fondo biudžeto lėšomis kompensuojamų ortopedijos techninių priemonių ir jų bazinių kainų sąrašu, patvirtintu Lietuvos Respublikos sveikatos apsaugos ministro 2012 m. liepos 5 d. įsakymu Nr. V-698 „Dėl Privalomojo sveikatos draudimo fondo biudžeto lėšomis kompensuojamų ortopedijos techninių priemonių ir medicinos priemonių bei jų bazinių kainų sąrašų patvirtinimo“.

2. Aprašas nustato ortopedijos techninių priemonių užsakymų tvirtinimo neautomatiniu būdu, kai šių priemonių kompensuojamoji bazinė kaina yra didesnė nei 580 balų, tvarką.

3. Apraše vartojamos sąvokos atitinka Aprašo 1 punkte nurodytuose teisės aktuose vartojamas sąvokas.

II SKYRIUS

ORTOPEDIJOS TECHNINIŲ PRIEMONIŲ UŽSAKYMŲ TVIRTINIMO NEAUTOMATINIU BŪDU

TVARKA

4.	Ortopedijos įmonės, sudariusios sutartį su Valstybine ligonių kasa prie Sveikatos apsaugos ministerijos (toliau – VLK), pateikia VLK Medicinos priemonių kompensavimo skyriui per Eilių ir atsargų valdymo informacinės sistemos Ortopedijos techninių priemonių ir medicinos priemonių posistemį (toliau – Ortopedijos ir medicinos priemonių IS) naujo užsakymo duomenis.

5.	Ortopedijos įmonė, įvesdama į Ortopedijos ir medicinos priemonių IS galūnių protezų (pirminių galūnės protezų), skirtų Kompensavimo aprašo 14.1 papunktyje nustatytomis sąlygomis, užsakymų duomenis, kartu pateikia gydytojų konsiliumo išvadų kopiją, užsakymo lapo kopiją ir Ortopedijos ir medicinos priemonių IS komentarų langelyje nurodo duomenis apie reabilitacijos įstaigą bei medicininės reabilitacijos etapą.

6.	Ortopedijos įmonė, įvesdama į Ortopedijos ir medicinos priemonių IS galūnių protezų, skirtų Kompensavimo aprašo 14.3 papunktyje ir 15–18 punktuose nustatytomis sąlygomis, užsakymų duomenis, kartu pateikia gydytojų konsiliumo išvadų kopiją, užsakymo lapo kopiją ir VLK išsiųsto apdraustajam privalomuoju sveikatos draudimu (toliau – apdraustasis) pranešimo apie galimybę užsisakyti naują galūnės protezą kopiją. Pateikiant duomenis apie apdraustajam skirtą mioelektrinį dilbio protezą ir šlaunies (aukščiau kelio) protezą su mikroprocesoriumi valdomu kelio sąnariu, Ortopedijos ir medicinos priemonių IS komentarų langelyje turi būti nurodomi duomenys apie reabilitacijos įstaigą ir medicininės reabilitacijos etapą.

7.	Ortopedijos įmonė, įvesdama į Ortopedijos ir medicinos priemonių IS galūnių protezų, skirtų Kompensavimo aprašo 14.4 papunktyje ir 21–26 punktuose nustatytomis sąlygomis, užsakymų duomenis, kartu pateikia gydytojų konsiliumo išvadų kopiją, VLK išsiųsto apdraustajam pranešimo apie galimybę užsisakyti naują galūnės protezą kopiją bei užsakymo lapo kopiją. Teikiant duomenis apie apdraustajam skirtą blauzdos protezą su silikonine mova (tipas KP2-7) (jei kyla alerginių reakcijų dėl blauzdos protezo, kurio tipas KPM2-1), turi būti pateikiama gydytojo alergologo rekomendacijos kopija.

8.	Ortopedijos įmonė, įvesdama į Ortopedijos ir medicinos priemonių IS ortopedijos techninių priemonių, skirtų Kompensavimo aprašo 10.2 papunktyje nustatytomis sąlygomis, užsakymų duomenis, kartu pateikia gydytojų konsiliumo išvadų kopiją ir užsakymo lapo kopiją.

9.	Gydytojų konsiliumo išvados turi būti patvirtintos – tvirtina visi gydytojų konsiliumo nariai. Vienas iš gydytojų konsiliumo narių Elektroninės sveikatos paslaugų ir bendradarbiavimo infrastruktūros informacinėje sistemoje užpildo formą E003. Šią formą pasirašo teisinę galią turinčiu elektroniniu parašu ją užpildęs gydytojų konsiliumo narys. Popierinės formos (forma E003, forma E025 ir forma E027) pildymo išimtys nustatytos Kompensavimo aprašo 13 punkte.

10.	Gydytojų konsiliumo išvadose turi būti nurodyta:

10.1.	apdraustojo duomenys;

10.2.	diagnozės kodas pagal Tarptautinės statistinės ligų ir sveikatos sutrikimų klasifikacijos dešimtąjį pataisytą ir papildytą leidimą „Sisteminis ligų sąrašas“ (Australijos modifikacija, TLK-10-AM);

10.3.	diagnostinių tyrimų rezultatai, patvirtinantys ligą ar būklę, diagnostinių tyrimų atlikimo data;

10.4.	taikytas gydymas;

10.5.	reikiamos ortopedijos techninės priemonės tipas, pavadinimas ir kiekis (vnt.);

10.6.	jei skiriama pagal užsakymą individualiai gaminama ortopedijos techninė priemonė, pateikiama jos charakteristika.

11.	Ortopedijos įmonė, įvesdama nuolatinio galūnės protezo, nenurodyto Aprašo 6–7 punktuose, užsakymo duomenis, kartu pateikia fizinės medicinos ir reabilitacijos gydytojo elektroninio siuntimo nuorašą arba popierinio siuntimo kopiją, VLK išsiųsto apdraustajam pranešimo apie galimybę užsisakyti naują galūnės protezą kopiją bei užsakymo lapo kopiją.

12.	Prieš pradėdami nagrinėti ortopedijos įmonės pateiktus užsakymo duomenis ir medicinos dokumentus, VLK Medicinos priemonių kompensavimo skyriaus darbuotojai, Aprašo nustatyta tvarka atsakantys už sprendimų priėmimą, užpildo nustatytos formos konfidencialumo pasižadėjimą (1 priedas) ir nešališkumo deklaraciją (2 priedas).

13.	VLK Medicinos priemonių kompensavimo skyriaus darbuotojai priima sprendimą patvirtinti ar anuliuoti užsakymą, vertindami ortopedijos įmonės pateiktus kartu su užsakymu dokumentus.

14.	VLK Medicinos priemonių kompensavimo skyriaus darbuotojai gali patvirtinti užsakymą tik tuomet, jei ortopedijos įmonės tinkamai pateikia Apraše nurodytus dokumentus. Užsakymo patvirtinimas tik parodo, kad į Ortopedijos ir medicinos priemonių IS buvo įvesti visi reikiami užsakymo duomenys. Už dokumentuose pateiktų duomenų teisingumą atsako užsakymą teikianti ortopedijos įmonė.

15.	VLK Medicinos priemonių kompensavimo skyriaus darbuotojas išnagrinėja ortopedijos techninių priemonių užsakymus, nurodytus Aprašo 5, 8 ir 11 punktuose, ortopedijos įmonių pateiktus dokumentus ir per 10 darbo dienų nuo užsakymo pateikimo per Ortopedijos ir medicinos priemonių IS dienos atlieka vieną iš šių veiksmų:

15.1.	patvirtina užsakymą;

15.2.	anuliuoja užsakymą.

16.	Anuliavus Aprašo 15 punkte nurodytus ortopedijos techninių priemonių užsakymus, Ortopedijos ir medicinos priemonių IS komentarų langelyje nurodomos priežastys, dėl kurių buvo priimtas neigiamas sprendimas.

17.	VLK Medicinos priemonių kompensavimo skyriaus darbuotojas išnagrinėja ortopedijos techninių priemonių, nurodytų Aprašo 6 ir 7 punktuose, užsakymus, ortopedijos įmonių pateiktus dokumentus ir apie atitinkamą sprendimą informuoja šio skyriaus vedėją. Įvertinęs siūlomą sprendimą, Medicinos priemonių kompensavimo skyriaus vedėjas atlieka vieną iš šių veiksmų:

17.1.	patvirtina užsakymą;

17.2.	anuliuoja užsakymą.

18. Aprašo 6 ir 7 punktuose nurodytų ortopedijos techninių priemonių, kurių kompensuojamoji bazinė kaina yra didesnė nei 580 balų, bet mažesnė nei 6 000 balų, užsakymai neautomatiniu būdu turi būti patvirtinami per 10 darbo dienų nuo visų reikiamų dokumentų pateikimo VLK per Ortopedijos ir medicinos priemonių IS dienos. Jei ortopedijos techninių priemonių, nurodytų Aprašo 6 ir 7 punktuose, kompensuojamoji bazinė kaina yra didesnė nei 6 000 balų, užsakymas patvirtinamas per 20 darbo dienų nuo visų reikiamų dokumentų pateikimo VLK per Ortopedijos ir medicinos priemonių IS dienos.

19.	Anuliavus Aprašo 17 punkte nurodytus ortopedijos techninių priemonių užsakymus, Ortopedijos ir medicinos priemonių IS komentarų langelyje nurodomos priežastys, dėl kurių buvo priimtas neigiamas sprendimas.

20.	Įvykdžiusi VLK Medicinos priemonių kompensavimo skyriaus patvirtintą užsakymą, ortopedijos techninę priemonę pagaminusi ir išdavusi apdraustajam ortopedijos įmonė per Ortopedijos ir medicinos priemonių IS pateikia dokumentus, patvirtinančius ortopedijos techninės priemonės išdavimą (apdraustojo pasirašytas ortopedijos techninės priemonės užsakymo lapo A ir B dalis).

III SKYRIUS

BAIGIAMOSIOS NUOSTATOS

21.	Iki kiekvieno metų ketvirčio pirmojo mėnesio 15 dienos VLK Medicinos priemonių kompensavimo skyrius parengia ir paskelbia VLK interneto svetainėje praėjusio metų ketvirčio ortopedijos techninių priemonių užsakymų, tvirtinamų neautomatiniu būdu, ataskaitą.

22.	Apibendrintą praėjusių metų ortopedijos techninių priemonių užsakymų, tvirtinamų neautomatiniu būdu, ataskaitą VLK skelbia savo interneto svetainėje.

23.	VLK Medicinos priemonių kompensavimo skyriaus darbuotojai pagal kompetenciją turi teisę patikrinti išduodamų ortopedijos techninių priemonių, kurių užsakymai tvirtinami neautomatiniu būdu, atitiktį teisės aktų reikalavimams ir jų išdavimo faktą be atskiro VLK direktoriaus įsakymo. Atlikę patikrinimą, šio skyriaus darbuotojai užpildo nustatytos formos patikrinimo aktą (3 priedas).

24.	Ginčai dėl VLK Medicinos priemonių kompensavimo skyriaus priimtų sprendimų nagrinėjami Lietuvos Respublikos viešojo administravimo įstatymo nustatyta tvarka.

25.	Jei VLK Medicinos priemonių kompensavimo skyriaus sprendimas netenkina apdraustojo ar ortopedijos įmonės, jie gali sprendimą apskųsti Lietuvos administracinių ginčų komisijai arba teismui Lietuvos Respublikos administracinių bylų teisenos įstatymo nustatyta tvarka.

___________________________

Ortopedijos techninių priemonių užsakymų tvirtinimo neautomatiniu būdu tvarkos aprašo

1 priedas

(Medicinos priemonių kompensavimo skyriaus vedėjo ar specialisto konfidencialumo pasižadėjimo forma)

VALSTYBINĖ LIGONIŲ KASA PRIE SVEIKATOS APSAUGOS MINISTERIJOS

_______________________________________________________________________________

(Medicinos priemonių kompensavimo skyriaus vedėjo ar specialisto vardas, pavardė, gimimo metai)

MEDICINOS PRIEMONIŲ KOMPENSAVIMO SKYRIAUS VEDĖJO AR SPECIALISTO KONFIDENCIALUMO PASIŽADĖJIMAS

20 m.	mėn.	d.

Vilnius

1. Būdamas Medicinos priemonių kompensavimo skyriaus	ir

(vedėjas, specialistas)

priimdamas sprendimus dėl ortopedijos techninių priemonių, atitinkančių Ortopedijos techninių priemonių ir medicinos priemonių kompensavimo Privalomojo sveikatos draudimo fondo biudžeto lėšomis tvarkos apraše, patvirtintame Lietuvos Respublikos sveikatos apsaugos ministro 2006 m. kovo 31 d. įsakymu Nr. V-234 „Dėl Ortopedijos techninių priemonių ir medicinos priemonių kompensavimo Privalomojo sveikatos draudimo fondo biudžeto lėšomis tvarkos aprašo patvirtinimo“, nustatytas neautomatiniu būdu tvirtinamų ortopedijos techninių priemonių kompensavimo sąlygas, pasižadu:

1.1. saugoti ir tik įstatymų bei kitų teisės aktų nustatytais tikslais ir tvarka naudoti konfidencialią informaciją, kuri man taps žinoma dirbant Medicinos priemonių kompensavimo skyriuje ir priimant sprendimus dėl nurodytųjų ortopedijos techninių priemonių;

1.2. man patikėtus dokumentus, kuriuose yra konfidencialios informacijos, saugoti tokiu būdu, kad tretieji asmenys neturėtų galimybės su jais susipažinti ar pasinaudoti.

2. Man išaiškinta, kad konfidencialią informaciją sudaro:

2.1. visa informacija apie privalomuoju sveikatos draudimu apdraustus asmenis (toliau – apdraustieji), jų sveikatos būklę, diagnozes, gydymą ir asmens sveikatos priežiūros įstaigą, kurioje jie gydomi;

2.2. kita informacija, jei jos atskleidimas prieštarauja įstatymams.

3. Man žinoma, kad informaciją, susijusią su sprendimais dėl nurodytųjų ortopedijos techninių priemonių kompensavimo, galėsiu teikti tik įpareigotas skyriaus vedėjo arba Valstybinės ligonių kasos prie Sveikatos apsaugos ministerijos (toliau – VLK) vadovo. Konfidencialią informaciją galėsiu atskleisti tik Lietuvos Respublikos įstatymų nustatytais atvejais.

4. Esu perspėtas, kad, pažeidęs šį pasižadėjimą, padarytus nuostolius turėsiu atlyginti apdraustajam, VLK ir Lietuvos ar užsienio įmonei (arba šios įmonės įgaliotai atstovybei Lietuvoje), gaminančiai ortopedijos technines priemones.

(Parašas)	(Vardas, pavardė)

Ortopedijos techninių priemonių užsakymų tvirtinimo neautomatiniu būdu tvarkos aprašo

2 priedas

(Medicinos priemonių kompensavimo skyriaus vedėjo ar specialisto nešališkumo deklaracijos forma)

VALSTYBINĖ LIGONIŲ KASA PRIE SVEIKATOS APSAUGOS MINISTERIJOS

_______________________________________________________________________________

(Medicinos priemonių kompensavimo skyriaus vedėjo ar specialisto vardas, pavardė, gimimo metai)

MEDICINOS PRIEMONIŲ KOMPENSAVIMO SKYRIAUS VEDĖJO AR SPECIALISTO NEŠALIŠKUMO DEKLARACIJA

20 m.	mėn.	d.

Vilnius

1. Būdamas Medicinos priemonių kompensavimo skyriaus	ir

(vedėjas, specialistas)

priimdamas sprendimus dėl ortopedijos techninių priemonių, atitinkančių Ortopedijos techninių priemonių ir medicinos priemonių kompensavimo Privalomojo sveikatos draudimo fondo biudžeto lėšomis tvarkos apraše, patvirtintame Lietuvos Respublikos sveikatos apsaugos ministro 2006 m. kovo 31 d. įsakymu Nr. V-234 „Dėl Ortopedijos techninių priemonių ir medicinos priemonių kompensavimo Privalomojo sveikatos draudimo fondo biudžeto lėšomis tvarkos aprašo patvirtinimo“, nustatytas neautomatiniu būdu tvirtinamų ortopedijos techninių priemonių kompensavimo sąlygas, pasižadu:

1.1. objektyviai, dalykiškai, be išankstinio nusistatymo ir vadovaudamasis visų privalomuoju sveikatos draudimu apdraustų asmenų (toliau – apdraustieji) bei visų ortopedijos įmonių lygiateisiškumo principu priimti sprendimus dėl nurodytųjų ortopedijos techninių priemonių kompensavimo;

1.2. raštu informuoti Valstybinės ligonių kasos prie Sveikatos apsaugos ministerijos direktoriaus pavaduotoją pagal kuruojamą sritį, jei paaiškėtų, kad:

1.2.1. Medicinos priemonių kompensavimo skyrius nagrinėja apdraustajam, kuris yra susijęs su manimi artimos giminystės ar svainystės ryšiais, reikiamos ortopedijos techninės priemonės kompensavimo klausimą;

1.2.2. apdraustasis arba ortopedijos įmonės darbuotojas, pateikęs prašymą kompensuoti apdraustajam reikiamą ortopedijos techninę priemonę, yra susijęs su manimi artimos giminystės ar svainystės ryšiais;

1.2.3. ortopedijos įmonei, pateikusiai prašymą kompensuoti apdraustajam reikiamą ortopedijos techninę priemonę, vadovauja asmuo, susijęs su manimi artimos giminystės ar svainystės ryšiais ir (ar) turintis daugiau kaip 50 proc. šios įmonės akcijų;

1.2.4. esu juridinio asmens, pateikusio prašymą kompensuoti apdraustajam reikiamą ortopedijos techninę priemonę, valdymo organų narys;

1.2.5. turiu juridinio asmens, pateikusio prašymą kompensuoti apdraustajam reikiamą ortopedijos techninę priemonę, įstatinio kapitalo dalį arba turtinį įnašą;

1.2.6. aš, mano artimi asmenys ar kiti man žinomi asmenys kitaip yra susiję su apdraustuoju arba įmonės darbuotoju, pateikusiu ortopedijos techninės priemonės užsakymą, dėl ko gali kilti interesų konfliktas.

2. Man išaiškinta, kad asmenys, susiję su manimi artimos giminystės ar svainystės ryšiais, yra: sutuoktinis, sugyventinis, partneris, kai partnerystė įregistruota įstatymų nustatyta tvarka, taip pat jų tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai ir jų sutuoktiniai.

(Parašas)	(Vardas, pavardė)

Ortopedijos techninių priemonių užsakymų tvirtinimo neautomatiniu būdu tvarkos aprašo

3 priedas

(Patikrinimo akto forma)

VALSTYBINĖ LIGONŲ KASA PRIE SVEIKATOS APSAUGOS MINISTERIJOS

PATIKRINIMO AKTAS

20___m. ___________d. Nr._____

_______________

(Sudarymo vieta)

Ortopedijos įmonė, pagaminusi ortopedijos techninę priemonę, kurios užsakymas tvirtinamas neautomatiniu būdu (toliau – ortopedijos techninė priemonė):____________________________________________________________.

Apdraustasis privalomuoju sveikatos draudimu, kuriam išduota ortopedijos techninė priemonė:

_______________________________________________________________________ .

(vardas, pavardė, gimimo data)

Patikrinimas pradėtas:_________________. Patikrinimas baigtas: ____________________ .

(data, laikas) (data, laikas)

Patikrinimo išvada:

 ortopedijos techninė priemonė išduota;

 ortopedijos techninė priemonė neišduota;

 ortopedijos techninė priemonė išduota nepažeidžiant teisės aktų reikalavimų;

 ortopedijos techninė priemonė išduota pažeidžiant teisės aktų reikalavimus.

Patikrinimą atliko:

_________________________________ _______________ ____________________

(Darbuotojo pareigos) (Parašas) (Vardas, pavardė)

_________________________________ _______________ ____________________

(Darbuotojo pareigos) (Parašas) (Vardas, pavardė)